PATVIRTINTA

Vilniaus miesto savivaldybės tarybos

2024 m. lapkričio 27 d.

sprendimu Nr. 1-731

**MOKESČIO UŽ VAIKO UGDYMĄ Vilniaus miesto savivaldybės Mokyklose, įgyvendinančiose ikimokyklinio ir priešmokyklinio ugdymo programas, nustatymo tvarkos aprašas**

**I. BENDROSIOS NUOSTATOS**

1. Mokesčio už vaiko ugdymą Vilniaus miesto savivaldybės mokyklose, įgyvendinančiose ikimokyklinio ir priešmokyklinio ugdymo programas, nustatymo tvarkos aprašas (toliau – Aprašas) reglamentuoja vaiko ugdymo ir kitų reikmių tenkinimo mokesčių, lengvatų taikymo ir pateikiamų dokumentų lengvatoms gauti priėmimo Vilniaus miesto savivaldybės mokyklose, įgyvendinančiose ikimokyklinio ir priešmokyklinio ugdymo programas, (toliau – Įstaiga) sąlygas ir tvarką.

2. Aprašas parengtas vadovaujantis Lietuvos Respublikos švietimo įstatymo 70 straipsnio 11 dalimi ir Lietuvos Respublikos vietos savivaldos įstatymo 6 straipsnio 8 punktu.

3. Apraše vartojamos sąvokos atitinka Lietuvos Respublikos švietimo įstatyme vartojamas sąvokas.

**II. Mokesčio už VAIKO ugdymĄ nustatymas**

4. Vilniaus miesto savivaldybės tarybos nustatyto dydžio už vaiko ugdymą mokestį (toliau – Mokestis), kai vaikas lanko Įstaigą ilgiau kaip 4 valandas, tėvai (globėjai) moka už kiekvieną mėnesį.

5. Tėvai (globėjai) dėl vaiko 4 valandų ugdymo pateikia prašymą Įstaigos vadovui einamiesiems mokslo metams per 10 darbo dienų nuo Įstaigos lankymo pradžios.

6. Mokestis nemokamas (dėl Įstaigos uždarymo remontui, avariniams darbams, kilus epidemijai ir dėl kitų *force majeure* atvejų),suderinus su steigėju ir įforminus Įstaigos vadovo įsakymu*.*

7. Mokestis naudojamas šio Aprašo priede Mokesčio už vaiko ugdymą Vilniaus miesto savivaldybės mokyklose, įgyvendinančiose ikimokyklinio ir priešmokyklinio ugdymo programas, panaudojimo tvarkos apraše nurodytoms ugdymo reikmėms ir kitoms išlaidoms, reikalingoms ugdymo procesui užtikrinti.

8. Draudžiama iš tėvų (globėjų) papildomai rinkti rinkliavas, išskyrus tėvų (globėjų) savanorišką paramą įstaigai.

9. Tėvai (globėjai) raštu informuoja Įstaigą apie socialinės pašalpos skyrimą pagal Vilniaus miesto savivaldybės socialinės pašalpos skyrimo faktą vaikui Socialinės paramos šeimai informacinėje sistemoje (SPIS). Tai Socialinės paramos šeimai informacinėje sistemoje (SPIS) patikrina Įstaigos atsakingas asmuo (asmenys).

10. Šeimoms, gaunančioms socialines pašalpas, Mokestis perskaičiuojamas nuo pašalpos skyrimo mėnesio už praėjusį laikotarpį, ne ilgesnį kaip 3 mėnesiai. Dėl objektyvių priežasčių laiku neinformavus ar negalint patikrinti informacijos apie Vilniaus miesto savivaldybės socialinės pašalpos skyrimo faktą vaikui Socialinės paramos šeimai informacinėje sistemoje (SPIS), Mokestis perskaičiuojamas nuo pašalpos skyrimo mėnesio.

11. Lengvatos taikymas įforminamas Įstaigos direktoriaus įsakymu, kuris kitą dieną perduodamas apskaitą tvarkančiai įstaigai. Įstaigos vadovas tėvus (globėjus) apie pritaikytą lengvatą raštu informuoja per 3 darbo dienas.

12. Paaiškėjus apie neteisėtą naudojimąsi lengvata, tėvai (globėjai) įspėjami raštu ir įpareigojami perskaičiuotus mokesčius sumokėti per vieną mėnesį.

13. Netekę teisės į lengvatą, apie tai tėvai (globėjai) per 3 darbo dienas raštu praneša Įstaigos direktoriui.

14. Tėvai (globėjai) gali gauti tik vieną lengvatą, iki yra teisė ją gauti.

**III. BAIGIAMOSIOS NUOSTATOS**

15. Mokestis pradedamas skaičiuoti nuo vaiko faktinės lankymo pradžios datos, atidedant lankymą ne ilgiau kaip 20 darbo dienų nuo datos, informacinėje sistemoje nurodytos pasirašant sutartį kaip vaiko faktinio lankymo pradžia, išskyrus atvejus, kai vaikui nėra suėjęs amžius, nuo kurio jis priimamas į Įstaigą.

16. Mokestis už vaiko ugdymą Įstaigoje mokamas už praėjusį mėnesį ir turi būti sumokėtas iki einamojo mėnesio 25 dienos pagal Įstaigos pateiktą apskaitos dokumentą.

17. Už Mokesčio surinkimą yra atsakingas Įstaigos direktorius ar jo įgaliotas asmuo.

18. Informaciją apie vaikus, nelankiusius Įstaigos daugiau nei 30 darbo dienų per pastarąsias 90 kalendorinių dienų, kai tėvai neinformuoja apie vaiko neatvykimą, Įstaigos vaiko gerovės komisija, įvertinusi aplinkybes, turi teisę pateikti Valstybės vaiko teisių apsaugos ir įvaikinimo tarnybai, prieš 10 darbo dienų apie tai raštu įspėjusi tėvus (globėjus).

19. Tėvai (globėjai) atsako už pateikiamų dokumentų ir informacijos teisingumą.

20. Įmokos ir skolos už vaiko ugdymo reikmių tenkinimą apskaitomos ir privalomai Įstaigos vadovo išieškomos Lietuvos Respublikos teisės aktų nustatyta tvarka.

21. Kiekviena mokykla, įgyvendinanti ikimokyklinio ir priešmokyklinio ugdymo programas, pasirengia vidaus tvarkos aprašą dėl vaiko lankymo (nelankymo) informavimo.

22. Aprašas skelbiamas Įstaigų interneto svetainėse.

23. Vilniaus miesto savivaldybės administracijos Ikimokyklinio ugdymo skyrius ir Švietimo aplinkos skyrius kontroliuoja, kaip vykdomi Aprašo reikalavimai.

24. Aprašą įgyvendinančių subjektų veiksmai ir sprendimai gali būti skundžiami teisės aktų nustatyta tvarka.

25. Už Aprašo nuostatų nevykdymą ar netinkamą vykdymą jį įgyvendinantiems subjektams taikoma drausminė bei materialinė atsakomybė.

26. Aprašas Vilniaus miesto savivaldybės tarybos sprendimu gali būti keičiamas, papildomas ir pripažįstamas netekusiu galios.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mokesčio už vaiko ugdymą

Vilniaus miesto savivaldybės

mokyklose, įgyvendinančiose

ikimokyklinio ir priešmokyklinio

ugdymo programas, nustatymo

tvarkos aprašo

priedas

**MOKESČIO UŽ VAIKO UGDYMĄ VILNIAUS MIESTO SAVIVALDYBĖS MOKYKLOSE, ĮGYVENDINANČIOSE IKIMOKYKLINIO IR PRIEŠMOKYKLINIO UGDYMO PROGRAMAS, PANAUDOJIMO TVARKOS APRAŠAS**

1. Ikimokyklinio ir priešmokyklinio amžiaus vaiko ugdymo mokestis naudojamas ugdymo reikmėms ir kitoms išlaidoms, reikalingoms ugdymo procesui užtikrinti. Šiame apraše išvardytoms reikmėms draudžiama iš tėvų papildomai rinkti rinkliavas, išskyrus tėvų savanorišką paramą įstaigai.

2. Mokestis už vaiko ugdymą pirmiausia naudojamas:

2.1. higienos ir lavinimo priemonėms įsigyti;

2.2. medicininėms priemonėms;

2.3. kanceliarinėms prekėms;

2.4. darbuotojų darbo užmokesčiui ir su juo susijusiems mokesčiams:

2.4.1. ugdymo įstaigos, kuriose yra ne daugiau kaip 6 grupės, numato darbuotojų, išlaikomų iš Vilniaus miesto savivaldybės biudžeto lėšų, darbo užmokesčiui išmokėti skirti 40 proc. vieno mėnesio darbuotojų darbo užmokesčio fondo atitinkamą mokesčio dalį ir išmoka iš šių lėšų darbuotojams darbo užmokestį einamųjų metų I ir II ketvirtį;

2.4.2. ugdymo įstaigos, kuriose yra daugiau kaip 6 grupės, numato darbuotojų, išlaikomų iš Vilniaus miesto savivaldybės biudžeto lėšų, darbo užmokesčiui išmokėti skirti 100 proc. vieno mėnesio darbuotojų darbo užmokesčio fondo atitinkamą mokesčio dalį ir išmoka iš šių lėšų darbuotojams darbo užmokestį einamųjų metų I ir II ketvirtį;

2.4.3. socialinio draudimo įmokoms.

3. Aprūpinus įstaigą lėšomis darbo užmokesčiui ir su juo susijusiems mokesčiams sumokėti bei būtiniausioms priemonėms, išvardytoms 2 punkte, įsigyti, likusios lėšos gali būti naudojamos:

3.1. patalynei, užuolaidoms, žaliuzėms įsigyti;

3.2. vaikams skirtiems vidaus ir lauko baldams įsigyti;

3.3. ūkinėms prekėms (valymo, elektros, santechnikos prekėms, gesintuvams įsigyti ir prižiūrėti);

3.4. indams;

3.5. svarstyklėms ir termometrams;

3.6. atšvaitinėms saugos liemenėms ir kt. priemonėms;

3.7. informacinių technologijų naudojimo užtikrinimui;

3.8. vaikų maitinimo bloko aprūpinimui;

3.9. patalynės ir kitų skalbinių priežiūrai;

3.10. trumpalaikio ir ilgalaikio materialiojo turto einamajam remontui;

3.11. dezinfekcijai, deratizacijai, mikrobiologiniams tyrimams (vandens) bei kitiems cheminiams tyrimams, taip pat smėlio atvežimui ir tikrinimui, metrologinei patikrai;

3.12. vaikų civilinės atsakomybės draudimui;

3.13. kilimėlių valymui ir (ar) nuomai;

3.14. apsaugos paslaugoms;

3.15. elektros ūkio priežiūros paslaugoms;

3.16. ryšių paslaugoms;

3.17. prekėms ir paslaugoms, reikalingoms ugdymo procesui gerinti.

4. Atsižvelgiant į iš mokesčio surinktas lėšas, iki 20 procentų jų konkrečioje ugdymo įstaigoje pagal poreikį gali būti perskirstoma kitoms priemonėms įsigyti.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_